Ob koroškem plebiscitu je kot namestnik celovškega škofa na plebiscitnem ozemlju (za cono A in Mežiško dolino) ter goreč zagovornik in svetovalec slovenskega ljudstva na štirih tiskanih straneh izdal posebno poslanico "Dolžnosti vernika na dan plebiscita sporoča duhovščini in ljudstvu v preudarek generalni vikariat za Slovensko Koroško v Dobrli vesi"; z njo je kljub nasprotovanju nemške in tudi nadrejene cerkvene oblasti (celovški škof dr. Adam Heftner je izdal in dal razširiti zoper njega letak "Koroškim katolikom", v katerem je Randlu očital, da se je pregrešil »zoper zapovedano objektivnost, krščansko pravičnost in zakrivil proticerkveni prestopek«) skušal slovensko ljudstvo rešiti raznarodovanja in opozoriti na dolžnost slehernega Slovenca, da glasuje za Kraljevino Srbov, Hrvatov in Slovencev.